Swede stuur af op groot politieke onsekerheid ná Sondag se verkiesing. Nie die linkse of regse groeperings het ’n oorgrote meerderheid behaal nie, hoewel steun gegroei het vir die Sweedse Demokrate, wat teen immigrasie gekant is.
Die regse groepering het oor die jare heen, soos wat die angs toegeneem het oor die nasionale identiteit en die gevolge van globalisering en immigrasie, in Europa gegroei.
Die Sweedse Demokrate, ’n party met sy wortels in die wit oppermag, het 17,6% gewen, wat ’n verbetering is van die 12,9% in die vorige verkiesing vier jaar gelede.
Akesson hoop dat sy party, wat wil hê dat Swede homself uit die Europese Unie moet onttrek en immigrasie tydelik moet stopsit, ’n deurslaggewende rol gaan speel in die onderhandelinge oor die vorming van ’n regering.
Lofven se gematig-linkse Sosiaal-Demokrate het met 28,3% van die stemme die grootste party gebly, al het sy steun met drie persentasiepunte gesak. (Daarmee is die steun vir dié party die laagste in meer as ’n eeu.)
Lofven het gesê hy sal nie bedank nie. Hy het gevra vir veelparty-samewerking om die huidige politieke impasse op te los.
Die rekordgetal asielsoekers in 2015 het vrese oor die welsynstelsel in Swede laat toeneem. Baie kiesers glo die welsynstelsel is in ’n krisis gedompel, hoewel die aantal asielsoekers sedertdien afgeneem het.